Informatīvais ziņojums „Par Centrālās statistikas pārvaldes (CSP) indeksu piemērošanu

Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas valdības divpusējā finanšu instrumenta un Latvijas un Šveices sadarbības programmas projektos”

Ministru kabineta 2012.gada 6.marta sēdes laikā Ekonomikas ministrija iepazīstināja klātesošos ar „Informatīvo ziņojumu par vadlīnijām būvniecības izmaksu indeksācijai”. Ministru kabineta sēdes laikā netika panākta vienošanās par korektāko būvniecības indeksu piemērošanas veidu Eiropas Savienības (turpmāk tekstā – ES) fondu un citu ārvalstu finanšu instrumentu projektos un protokollēmumā Nr.12 25.§ 5.punktā tika uzdots Finanšu ministrijai kopīgi ar Satiksmes ministriju un Vides aizsardzības un reģionālās attīstības ministriju vienoties par indeksu piemērošanu ES fondu projektos un līdz 2012.gada 26.martam izstrādāt un iesniegt informatīvo ziņojumu Ministru kabinetā.

Finanšu ministrija atkārtoti izskatīja iepriekš minēto jautājumu, izvērtējot līdz šim jau pieņemtos Ministru kabineta lēmumus saistībā ar risinājumiem izmaksu pieauguma gadījumos ES fondu un citu ārvalstu finanšu instrumentu gadījumos un to aktualitāti. Secināja, ka Ministru kabineta 2011.gada 28.jūnija sēdē[[1]](#footnote-1) panāktā vienošanās par turpmāko rīcību izmaksu pieauguma gadījumā joprojām ir spēkā un aktuālā, izņemot analītiskā izmaksu kataloga izstrādi un piemērošanu. Līdz ar ko Finanšu ministrija norāda, ka izmaksu indeksācijas piemērošanas mehānisms jau ir noteikts un zināms. Tomēr jautājums joprojām ir par CSP indeksa atbilstību specifiskām prasībām. Finanšu ministrijas organizētajā sanāksmē š.g. 12.martā, piedaloties Satiksmes ministrijas, Vides un reģionālās attīstības ministrijas, Ekonomikas ministrijas, Valsts izglītības attīstības aģentūra un Latvijas Valsts ceļi pārstāvjiem (LVC), LVC pārstāvis informēja, ka šī brīža izstrādātais būvizmaksu indekss neatbilsts tirgus situācijai ceļu un tiltu būves nozarē. Ņemot vērā šo faktu, būtiski, ka Ekonomikas ministrija turpina iesākto būvniecības indeksa detalizāciju, izstrādājot ceļu un tiltu būves būvizmaksu indeksu 2012. gadā, kā noteikts informatīvajā ziņojumā.[[2]](#footnote-2) Savukārt Ekonomikas ministrija norādīja, ka būvizmaksu indeksi varēs tikt pielietoti tikai „*force major*” situācijā, ja izmaksu pieaugums pārsniegs noteiktu slieksni. Tāpēc š.g. 6.marta Ministru kabineta sēdes protokollēmuma 7.punkts paredz katru gadu līdz 30.novembrim Ekonomikas ministrijai un Finanšu ministrijai noteikt indeksēšanas slieksni būvizmaksu indeksiem.[[3]](#footnote-3)

Ņemot vērā iepriekš norādīto, Finanšu ministrija informē par jau šobrīd iespējamo rīcību saistībā ar izmaksu pieaugumu un būvniecības indeksa piemērošanu ES fondu projektos atbilstoši šādiem nosacījumiem:

1. izmaksu sadārdzinājums, kas rodas dēļ nepārdomātas projektu plānošanas un nav objektīvi pamatojams, nav uzskatāms par pamatotu izmaksu pieaugumu finansēšanai no publiskiem līdzekļiem (valsts vai pašvaldību budžeta vai ES fondu vai citas ārvalstu finanšu palīdzības līdzekļiem);
2. izmaksu plānošana jānodrošina atbilstoši tirgus situācijai. Kā noteikts spēkā esošo Ministru kabineta 2006.gada 19.decembra noteikumu Nr.1014 „Noteikumi par Latvijas būvnormatīvu LBN 501-06 "Būvizmaksu noteikšanas kārtība” 28. un 29.punktā[[4]](#footnote-4), ja būvprojekts apstiprināts ne agrāk kā pirms gada, tad būvprojektā izmantoto informāciju pārskata un koriģē pieņēmumus, uz kuriem pamatojas izmaksu aprēķins, atbilstoši notikušajām transporta būvju būvniecības tirgus izmaiņām.
3. iespējamā izmaksu indeksēšana projektu ieviešanas fāzē:
4. pasūtītājiem, īpaši valsts vai pašvaldības iestādēm, pirms iepirkuma dokumentācijas sagatavošanas jāveic rūpīga izmaksu plānošana, t.sk. projektu plānošanas, līguma sagatavošanas fāzē ar pienācīgu rūpību piemērojot Ministru kabineta 2006.gada 19.decembra noteikumu Nr.1014 „Noteikumi par Latvijas būvnormatīvu LBN 501-06 "Būvizmaksu noteikšanas kārtība” 28. un 29.punktus.[[5]](#footnote-5)
5. projektu ietvaros noslēgto līgumu izmaksu indeksēšana ir pieļaujama tikai situācijās, ja tas jau iepriekš atrunāts iepirkumu procedūras dokumentos. Indeksi tiek piemēroti izmaksām, kas fiksētas projektā, kā izmaksu pozīcija un par kuru noslēgts iepirkuma līgums. Pasūtītājs var izvēlēties indeksu piemērot visam līgumam vai atsevišķām līguma izmaksu pozīcijām. Ja šādi nosacījumi nav iekļauti iepirkumu dokumentācijā, tad indeksāciju piemērot nedrīkst, jo Eiropas Komisija ir paudusi viedokli par šādu rīcību kā neatbilstošu, piemērojot finanšu korekcijas. Projektos indeksi tiek piemēroti, ņemot vērā identificēto izmaksu pieaugumu no piedāvātām tirgus cenām iepirkumu dokumentācijā uz pieteikumu iesniegšanas brīdi. Ja izsludinātais iepirkums noslēdzas bez rezultāta, un neviens no pretendentiem nespēj nodrošināt projektam paredzēto darbu izpildi par plānoto cenu, konkrētās pozīcijas var tikt pārvērtētas, ņemot vērā būvniecības indeksu, un iepirkuma procedūra var tikt izsludināta no jauna.
6. veicot indeksācijas pārrēķinus atbilstoši iepirkuma līguma nosacījumiem, ņemot vērā CSP noteiktos indeksus, līgumslēdzējs sadarbībā ar atbildīgo iestādi risina jautājumu par papildus līdzekļu nodrošināšanu projektam, ja nepieciešams. Izdevumu pieaugumu sedz primāri no finansējuma saņēmēja līdzekļiem vai projektā ieplānotajām rezervēm neparedzētajiem gadījumiem.

 Gadījumos, ja tomēr pamatots izmaksu pieaugums ES fondu un citu ārvalstu finanšu instrumentu projektos ir tiks liels, ka to nav iespējams novērst, piemērojot būvniecības indeksus, tad aicinām atbildīgajām ministrijām pārvērtēt projekta ieviešanas nepieciešamību, sasniedzamos mērķus, kā arī izvērtēt iespēju lauzt līgumu vai vienošanos par projekta īstenošanu un izsludināt jaunu projektu iesniegumu atlases kārtu atbilstoši līdzekļu apjomam aktivitātē.

Ņemot vērā informatīvajā ziņojumā norādīto, Finanšu ministrija piedāvā Ministru kabinetam atkārtoti lemt par šādu turpmāko rīcību:

1. Satiksmes ministrijai un Vides aizsardzības un reģionālās attīstības ministrijai informēt Ekonomikas ministriju, ja Centrālas statistikas pārvaldes izstrādātie būvizmaksu indeksi nav pietiekami detalizēti, lai tos varētu piemērot konkrētiem projektiem, sniedzot argumentētu skaidrojumu un priekšlikumus.

Finanšu ministrs

 A. Vilks

27.03.2012.13.54

889

R.Zīverte

Finanšu ministrijas

ES fondu vadības sistēmas departaments

Ieviešanas sistēmas nodaļas

vecākā eksperte

Tālr.:67 083 858

Fakss:67 095 697

E-pasts: renate.ziverte@fm.gov.lv

1. Informatīvais ziņojums "Par izmaksu pieaugumu Eiropas Savienības fondu līdzfinansēto projektu ietvaros" <http://mk.gov.lv/lv/mk/tap/?pid=40220835&mode=mk&date=2011-06-28>; [↑](#footnote-ref-1)
2. Turpat. [↑](#footnote-ref-2)
3. Turpat. [↑](#footnote-ref-3)
4. 28. Projektēšanas laikā būvizmaksas nosaka, ņemot vērā līdzīgu darbu cenas noslēgtos būvdarbu līgumos, valsts attīstības makroekonomisko rādītāju prognozes, transporta būvju būvniecības tirgus izmaiņas un attīstības prognozes, paredzētos būvdarbu līguma nosacījumus un citu informāciju, ko līgumā noteicis būvprojekta pasūtītājs. Būvprojektā norāda izmantotos informācijas avotus un pieņēmumus, uz kuriem pamatojas izmaksu aprēķins.

29. Ja būvprojekts apstiprināts ne agrāk kā pirms viena gada, tad, nosakot projekta tehniski ekonomisko lietderību, plānojot finanšu resursus vai nosakot paredzamo būvdarbu līgumcenu, būvprojektā izmantoto informāciju pārskata un koriģē pieņēmumus, uz kuriem pamatojas izmaksu aprēķins, atbilstoši notikušajām transporta būvju būvniecības tirgus izmaiņām. [↑](#footnote-ref-4)
5. [↑](#footnote-ref-5)